google/wiki40b huggingface dataset:
Orkanen Sandy

Orkanen Sandy var en orkan som raste over Jamaica, Cuba, Bahamas, Haiti, Den dominikanske republikk og det sørøstre USA, og som traff østkysten av USA igjen den 29. oktober 2012, da med betydelig større kraft enn tidligere i sitt forløp. Orkanen ble også en periode kalt «Frankenstorm» fordi man antok at den ville treffe nordøstlige USAs storbyer på halloween.
Sandy var en kategori 2-orkan.

Orkanens bevegelser og skadeomfang

Sandy startet i Det karibiske hav, hvor den både var en kategori 1- og kategori 2-orkan.

Jamaica

Onsdag 24. oktober traff Sandy Jamaica.

Cuba

Da stormen traff Cuba torsdag 25. oktober, var den oppgradert til en kategori 2-orkan. Elleve personer er bekreftet omkommet i Santiago-distriktet. Så mye som 5 000 boliger ble totalskadd og 30 000 andre boliger mistet taket.

Bahamas

En person er bekreftet omkommet da stormen traff Bahamas 25. oktober.

Haiti

Foreløpig er 44 personer bekreftet omkommet på Haiti, hvor 370000 fortsatt levde i provisoriske hjem etter det store jordskjelvet i 2010.

Den dominikanske republikk

Myndighetene i Den dominikanske republikk evakuerte over 18000 personer etter at stormen hadde ødelagt flere broer og isolert 130 boligområder.

Puerto Rico

Oversvømmelser gjorde at over 100 familier måtte evakueres i Puerto Rico.

USA

Sandy traff New York og New Jersey den 29. oktober. Den krevde 13 menneskeliv og oversvømte store deler av landområdene. Vannmassene var et resultat av stormfloen samtidig med kraftig regn.
Uværet førte til at 6,5 millioner mennesker i 13 stater mistet strømmen, både fordi strømmaster ble revet ned, og fordi enkelte strømselskaper stengte strømmen som et sikkerhetstiltak. Regnet kunne ikke hindre at en rekke branner ble forårsaket av trær som blåste over kraftledninger eller av trafostasjoner som eksploderte da de ble oversvømmet. Breezy Point i Queens ble rammet av en brann som ble spredt av den voldsomme vinden, og som ødela 111 bygninger og skadet ytterligere 20; brannfolkene ble sinket av oversvømmede gater.
Børsen i New York holdt stengt både 29. og 30. oktober som følge av oversvømmelser. Hele Wall Street ble rammet av orkanen.
I Vest-Virginia falt det 0,5 meter snø som følge av stormen.

Canada

Orkanen beveget seg nordover mot Canada traff delstaten Ontario på morgenen den 30. oktober. En person omkom, og flere flyavganger ble kansellert.
Riddarna kring runda bordet

Riddarna kring runda bordet er et musikkalbum av Björn Afzelius, utgitt i 1987.
Sørøy-Buss

Sørøy-Buss AS var et busselskap med rutetrafikk på Ytre Søre Sunnmøre. Hovedkontoret var på Larsnes.

Siste fase for selskapet

På 1990-tallet skjedde det store strukturendringer i rutebilbransjen. Det fikk også konsekvenser for Sørøy-Buss. I februar 1996 ble Mørebil overtatt av Møre og Romsdal Fylkesbåtar (MRF). Det fortsatte med oppkjøp av Stranda og Sykkylven Billag i februar 1996, Storfjord Rutebilar i april 1996, og til slutt av Sørøy Buss i oktober 1996. Fra 1998 ble det full sammenslutning mellom de fire selskapene med MRF som hovedaksjonær, og under navnet Mørebil AS. Hovedkontoret ble lagt til Furene i Volda. Dermed var tiden over for Sørøy-Buss etter vel 15 år. Den videre historien kan leses under Mørebil.
Allsang på Grensen (album)

Allsang på Grensen er et musikkalbum med diverse artister, utgitt i 2008. Albumets artister har alle vært med i fjernsynsprogrammet Allsang på Grensen.
Do the Crawl

Do the Crawl er et musikkalbum med Cloroform, utgitt i 2000.
Gomlere

Beskrivelse

Gomlerne har få tenner. De har gjerne bare et sett med melketenner som er lite utviklet. Maurslukere mangler helt tenner. Gomlernes skjelett viser flere særegne trekk. De lever stort sett av virvelløse dyr. Beltedyr er altetende.

Forplantning

Hos noen av dem er det kjent at flere unger blir til av én befruktet eggcelle, derfor blir alle genetisk like og av samme kjønn.
Luftvern

Luftvern er tiltak til beskyttelse mot trusler ført frem gjennom luften. Luftvern er ofte en våpenart i en forsvarsgren (som regel hæren eller flyvåpenet) eller en separat forsvarsgren. 
Luftvern hadde sin begynnelse under første verdenskrig i form av kanoner på bakken brukt mot fly. Under andre verdenskrig tok man også i bruk raketter og flaktårn. I dagens luftvern benyttes styrte raketter, altså luftvernmissiler, i større og større utstrekning. I tradisjonell forstand har luftvern beskyttet mot luftangrep i form av flymaskiner eller helikoptere, men i dagens fortolkning og kapasiteter omfatter det et videre spekter trusler, som taktisk ballistiske missiler, kryssermissiler og ubemannede luftfarkoster (droner). Se NASAMS for nærmere forklaring.
I en videre definisjon omfatter også luftvernbegrepet fly og luftovervåkningssystemer (kontroll- og varslingsstasjoner), i tillegg til bakkebasert luftvernartilleri, men da vil begrepet "integrert luftforsvar" være mer dekkende.
Gina Bass

2011 - 2015

Bass deltok på 100 meter under Ungdoms-VM i friidrett 2011 i Lille, men fikk 38. beste tid i forsøksheatet, og gikk ikke videre til semifinalene.
Under Panafrikanske leker 2015 deltok hun på 100 og 200 meter, og ble slått ut i semifinalen på begge distansene, med hhv. 11,97 og 24,13 sekunder.

2016

Bass fikk bronse på 200 meter under Afrikamesterskapet i friidrett 2016, bak Marie Josée Ta Lou og Alyssa Conley, med ny gambisk rekord på 22,92 sekunder.  Hun deltok også på 100 meter, men ble slått ut i semifinalen, med tiende beste tid.
Hun representerte Gambia under Sommer-OL 2016 i Rio de Janeiro, der hun ble utslått i forsøksheatet på 200 meter.

2017

Under Islamic Solidarity Games 2017 i Baku vant hun 100 meter, med tiden 11,56, og hun fikk sølv på 200 meter, med tiden 23,15. 
Den 25. mai satte hun ny gambisk rekord på 100 meter under Meeting Grand Prix IAAF de Dakar, med 11,43, og 20. juni forbedret hun denne under Meeting de Cergy i Frankrike, der hun løp på 11,36.
Hun representerer Gambia under VM i friidrett 2017, der hun deltar på 200 meter.
Simla Hill States

Simla Hill States, også kalt Punjab Hill States, var en gruppe små fyrstestater i nordre del av Punjab ved foten av Himalaya. Gruppen fikk navn etter byen Simla, som var sommerhovedstad i Britisk India. Statene var formelt uavhengige, men sto under britisk overhøyhet. Etter Indias uavhengighet i 1947 ble statene en del av delstaten Himachal Pradesh.

Statene

Antallet stater som oppgis tilhørende gruppen varierer, da noen av dem stater var vasaller under andre. Den største og betydeligste staten, Sirmur, ble inntil 1890 regnet til Simla Hill States. Ved siden av denne staten var det én annen saluttstat. Herskeren over Bilaspur hadde krav på en æresbevisning på elleve kanonskudd, det samme som fyrsten av Sirmur. I 1910 ble antallet stater til sammen oppgitt til 28.
Til sammen dekket Simla Hill States en flate på 15 327 km². De hadde samlet en befolkning på 389 349 i 1901.

Integrasjon i India

Etter Indias uavhengighet i 1947 ble statene avskaffet og ble 15. april 1948 slått sammen til Himachal Pradesh. På grunn av utbyggingen av Bhakra-demningen ble Bilaspur holdt utenfor. Denne staten gikk 15. august 1948 inn i India som en egen enhet og ble først slått sammen med Himachal Pradesh i 1954.
Agith

Utbredelse

Ajith er et vanlig indisk mannsnavn. Navnet Agith brukes som mannsnavn på Sri Lanka. Det uttales /agit/.
Agostino Vespucci

Agostino Vespucci, en fetter av den italienske oppdagelsesreisende Amerigo Vespucci, var en florentinsk myndighetsperson, skriver og assistent for Niccolò Machiavelli og andre. I ettertid er han mest kjent for å være den som ga identifikasjonen for modellen til Leonardo da Vincis portrettmaleri Mona Lisa som Lisa del Giocondo, men han er også forfatter av en rekke bevarte brev og manuskripter.
Michael Momyr

Familie og yrkesliv

Han vokste opp på slektsgården Nordre Momyr i Norddalen i Åfjord som sønn av landpostbud og gårdbruker Melkior Momyr og kontorfullmektig Jorunn Johansen. Han er gift med sykepleier Jorunn Windspoll.
Han tok en militær utdannelse, og fungerte som befal ved BRIG N i Harstad i 1977 samt befal og instruktør ved Befalsskolen for Infanteriet i Trøndelag 1977–1979. Mellom 1979 og 1995 var han gårdbruker med melkeproduksjon på Nordre Momyr, hvoretter han forpaktet bort jorden. Etter ti år som politiker på heltid var Momyr seniorrådgiver i et prosjekt om internasjonalisering i NHO 2005–2007 og rådmann i Roan kommune 2007–2013. Fra 2013 er han rådgiver i vindkraftselskapet Sarepta Energi.

Politisk arbeid

Momyr var medlem av Åfjord kommunestyre og formannskap 1988–1999, varaordfører 1988–1990 og ordfører 1990–1995. Han var også leder i Åfjord Høyre 1980–1988, leder i Sør-Trøndelag Høyre 1994–2002 og medlem av Sør-Trøndelag fylkesting og fylkesutvalg 1995–2001.
Momyr var vararepresentant til Stortinget fra Sør-Trøndelag 1993–2001 og 2005–2009 samt fast innvalgt representant 2001–2005, og har til sammen fem års ansiennitet fra Stortinget. Momyr var medlem av Stortingets næringskomité 2001–2005, og fungerte som Høyres landbrukspolitiske talsmann.
I 2015 ble han innvalgt i Trondheim bystyre, hvor han har vært nestleder i byutviklingskomiteen og nestleder i finans- og næringskomiteen. I 2017 ble han valgt til leder for det sammenslåtte Trøndelag Høyre.
Momyr har vært styremedlem i TrønderEnergi, medlem av SpareBank 1 Midt-Norges forstanderskap 1995–2005 og leder i det regionale brukerutvalget for Helse Midt-Norge. Han var lagrettemann, doms- og skjønnsmann ved Frostating lagmannsrett 1983–1995.
Landsskytterstevnet 1912

Landsskytterstevnet 1912 ble arrangert på Elverum i perioden 12.-14. august 1912. Det var det 20. landsskytterstevnet og andre gang det ble arrangert på Elverum. 820 skyttere deltok på stevnet, og det ble avfyrt omkring 100 000 skudd kunne Aftenposten rapportere den 15. august. De kunne også rapportere at «Ordenen har været udmerket, disciplinen glimrende, og arrangementet tjener Elverums skytterlag til megen ære.» 1912 var første gangen stangskytingen var med på landsskytterstevnet.
Nymfedompap

Beskrivelse

Nymfedompap blir cirka 16–17 cm lang og veier omkring 18–29 g. Arten har sort maske og karakteristiske blåsorte tegninger som andre dompaper. Fjærdrakten er hovedsakelig gråbrun, men på issen har den innslag av sorte spetter. Disse spettene varierer i intensitet mellom underartene. Nominatformen har mest intense spetter. Alle har hvit gump, men graden av hvitt i buken varierer noe mellom de ulike underartene.
Arten habiteter underskog i tett edelgranskog (Abies) og lauvskog, inkludert eikeskog (Quercus), lyng og rhododendron. Nymfedompapen hekker normalt i høyder på omkring 1 600–3 700 moh, men i Myanmar ligger hekkeområdene noe lavere (1 000–2 100 moh). Hekketiden varer fra februar til midten av juli. Hunnen legger normalt kun 2 egg, men ellers er lite kjent omkring hekkingen.
Arten er standfugl, men den migrerer ned fra høyden når tilgangen på mat krever det. Den er utbredt fra Himachal Pradesh nord i India og østover gjennom Himalaya til kysten av Stillehavet og Taiwan. En mindre, isolert populasjon befinner seg så langt sør som det sentrale sørlige Vietnam.
Nymfedompapen eter et bredt utvalg av frø, skudd og knopper, men også noe bær og små virvelløse dyr, samt nektar fra blomstene på rhododendron. Fuglene kan opptre solitært, parvis og i grupper på opp mot 20 individer.

Noter

Tidligere regnet man med fem underarter til nymfedompap, men den tidligere underarten P. n. waterstradti (malaydompap) har blitt skilt ut som selvstendig art.
Stiftelsen forskningsfondet kreft hos hund

Stiftelsen forskningsfondet kreft hos hund har som formål å fremme forskning på kreft hos hund 
for å bidra til å redusere kreftsykeligheten hos hunder og dermed øke livskvalitet og livslengde.

Historikk

Stiftelsen ble opprettet i 1997, i samarbeid mellom Norges veterinærhøgskole (NVH), Norsk Kennel Klub (NKK), Smådyrpraktiserende veterinærers forening (SVF), Veterinærinstituttet (VI) og Veterinærmedisinsk Oppdragssenter AS (VESO).

Organisasjon

Stiftelsens styre består av fire medlemmer, som oppnevnes av de grunnleggende organisasjonene (se over). Forskningsfondet tar imot økonomiske bidrag, hovedsakelig i form av donasjoner fra privatpersoner, og deler ut midler til forskningsformål en gang i året.
St. Kilda (Skottland)

St. Kilda (skotsk-gælisk: Hiort) er en isolert skotsk øygruppe i Nord-Atlanteren 64 km vest-nordvest for øya North Uist. De utgjør de vestligste øyene i Ytre Hebridene i Skottland. Den største øya innenfor øygruppen St. Kilda er Hirta, som har de høyeste klippene mot havet i Storbritannia; de tre andre øyene (Dùn, Soay og Boreray) er også benyttet for beitemarker og jakt på sjøfugl. Øyene er administrert som en del av det lokale myndighetsområdet Comhairle nan Eilean Siar (Harris i de Ytre Hebridene). Totalt er landmassen på ca. 8,55 km², mens hele arealet inkludert både land og hav, er på 225 km². I sommerhalvåret arrangeres det dagsturer til hovedøya fra Harris.
Opprinnelsen til navnet St Kilda er et spørsmål om gjetting. Øyas menneskelige kulturarv består av flere unike arkitektoniske trekk fra historisk og forhistoriske tid, skjønt de eldste skriftlige nedtegnelser fra øyas liv er datert til senmiddelalderen. Middelalderlandsbyen på Hirta ble gjenoppbygget og restaurert på 1800-tallet, men sykdom som ble brakt til øya ved økt ekstern kontakt via turisme, og resultatene av den første verdenskrig, førte til at øya ble evakuert i 1930. Historien om St Kilda har tiltrukket seg kunstneriske tolkninger, inkludert Michael Powells film The Edge of the World (1937) og en opera.
St Kilda kan ha hatt fast bosetning i minst to tusen år, men befolkningen var antagelig aldri større enn rundt 180 menneske (og helt sikkert ikke mer enn 100 etter 1851). Hele den gjenværende befolkningen ble evakuert fra Hirta, den eneste bosatte øya, i 1930. I dag er de eneste beboerne som er der året rundt militært personell; i tillegg kommer en rekke som arbeider med konservering, frivillige og forskere som tilbringer en del tid i sommermånedene.
Hele øygruppen er i dag eid av National Trust for Scotland. Det ble et av Skottlands seks verdensarvsteder i 1986, og er et av få som har status både for dets kultur som natur. Grupper med frivillige arbeider på øyene i sommermånedene for å restaurere de mange bygningene i ruiner som de innfødte på St Kilda etterlot seg ved evakueringen. De deler øya med en liten militær base som ble opprettet i 1957.

Naturforhold

Øyene har store kolonier av sjøfugler, blant andre lundefugl, havhest og havsule. Disse var en betydelig del av befolkningens næringsgrunnlag da øyene var befolket. Hele to typer av gamle saueraser har overlevd på disse fjerne øyene, soaysauer, en neolittisk type som trolig ganske lik tamsauer holdt i yngre steinalder og overlevde som en forvillet bestand på øya Soay. Da landsbyen på Hirta ble fraflyttet, ble noen av sauene flyttet over til denne øya der de senere har trivdes. Den andre type, boreraysauer, er en jernalderrase. Denne antas å tilsvare tamsauer som ble holdt i jernalderen.
På grunn av øyenes isolerte beliggenhet har det utviklet seg særpregede former av flere arter her, og St. Kildas bestander av gjerdesmett og liten skogmus regnes ofte som egne underarter, tidligere fantes det også en spesiell form av husmus, men denne er nå utdødd.
Kongeriket Storbritannia

Politisk struktur

Kongeriket Storbritannia ble styrt av én monark, slik det hadde vært siden 1603 med unntak av Samveldetiden og Protektoratet. Forskjellen var at det under det forente riket var én krone, ikke to separate som tidligere. Tronfølgen ble bestemt av den engelske Bosetningsloven, og ikke den skotske Sikkerhetsloven. Dette betydde at monarken måtte være en protestantisk etterkommer av Sofia av Hannover, noe som la grunnen for huset Hannovers tid på tronen.
Den lovgivende makt var Det britiske parlamentet, som erstattet Det engelske parlamentet og Det skotske parlamentet. Som det moderne parlamentet bestod det av tre deler: Underhuset, Overhuset og Crown-in-Parliament. Både England og Skottland hadde representanter i begge kamre. Skottland hadde mindre representasjon enn befolkningstallet skulle tilsi, men representasjon var basert på skattlegging, og Skottland hadde faktisk høyere representasjon enn skatteinntektene tilsa. Skottland sendte 16 representanter til overhuset og valgte 45 medlemmer til underhuset, mens resten av medlemmene kom fra England og Wales.
Messerschmitt Me 262

Større innflytelse på flyutviklingen enn på krigens gang

Me 262 sitt banebrytende design hadde innflytelse på flyutviklingen i hele verden i tiden etter andre verdenskrig. Det fløy første gang med jetmotorer 18. juli 1942 og regnes derfor som verdens første jetdrevne fly i operativ tjeneste. Vingene var bøyd bakover, noe som var nyskapende og som ga flyet en høy grad av stabilitet ved høye hastigheter. Det ble utviklet fra 1938 og masseprodusert på 1940-tallet. Det ble satt inn i krigsinnsatsen fra juli 1944, men som jagerfly ble det ikke satt inn i større målestokk før i mars 1945, og selv da i beskjedent antall. Et angrep 18. mars viste flyets muligheter: 37 fly ble sendt opp mot 1221 fiendtlige bombefly og 632 eskortejagere. Med et tap av tre fly skjøt de ned 12 bombefly og én jager. Flyet fikk ikke særlig stor betydning under selve krigen: Bare ca. 150 fiendtlige fly ble skutt ned for hver 100. nedskutte Me 262, i tillegg til at mange fly ble ødelagt på bakken. Derimot var flyet sentralt i etterkrigstidens flyutvikling. I 2004 ble det startet en begrenset produksjon av kopier av den originale Me 262 i Seattle, USA.
På tross av at flyet opprinnelig ble utviklet som jagerfly, beordret Hitler at det skulle brukes i rollen som angreps- og bombefly. Denne avgjørelsen ble senere omgjort. Me 262 ble produsert i flere andre varianter, deriblant som to-seters treningsfly (B-1a) og nattjager (B-2a).
På grunn av den lave akselerasjonen var Me 262 svært utsatt når det skulle ta av eller når det kom inn for landing. En god del av Me 262-flyene gikk tapt ved at de ble skutt ned under landing. Metoden ble etterhvert kalt «rottemetoden» blant de allierte pilotene. Tyskerne styrket over tid luftvernet rundt flyplassene, noe som medførte en dramatisk økning i de allierte tapene, og metoden ble etterhvert skrinlagt. Det var spesielt det britiske Hawker Tempest og de amerikanske P-47 Thunderbolt og P-51 Mustang som representerte den største trusselen, da disse kunne komme opp i høye hastigheter og hadde en viss sjanse til å stupe ned mot en Me 262 og skyte den ned.
I 1944, omtrent samtidig med at Me 262 ble satt i operativ tjeneste, kom det britiske jetflyet Gloster Meteor, men dette flyets operasjoner var begrenset til Storbritannia. Disse jetflyene møttes aldri i kamp. Den første luftkampen mellom jetfly skjedde ikke før under Koreakrigen.
BC Ferries

British Columbia Ferry Services Inc., markedsført som BC Ferries, er et provins-eid fergeselskap som driver all bilferger på kysten av provinsen Britisk Columbia i Canada. Selskapet ble opprettet i 1960 for å tilby vesentlig bedre tjenester en de som var tilbudt av Black Ball Line og Canadian Pacific Railway. Etter opprettelsen ble BC Ferries det største fergeselskapet i Nord-Amerika, med 37 skip med kapasitet på 27,000 passasjerer som betjente 49 steder langs kysten.
Selskapet tilbyr ruter mellom fastlandet og Vancouver Island, og fra disse stedene til Gulf Islands. Driften er subsidiert av det canadiske transportdepartementet. Ferger som opererer på elver og innsjøer drives av andre selskaper.
Buk M1

Buk M1 (russisk: Бук М1 ( = bøketre, NATO-kallenavn SA-11 Gadfly) er en sovjetisk mellomdistanse luftvernmissilsystem med rakettmotor og radarstøttet målakvisisjon. Systemet ble konstruert med tanke på bruk mot jagerfly, helikoptre og kryssermissiler. Det ble faset inn fra 1980 i det sovjetiske militære styrker og erstattet rakettsystemet 2K12 Kub. Den moderniserte type Buk-M1 har bedre rekkevidde og elektronikk. Fire mann er nok til å operere systemet.
Etterfølgersystemet heter Buk-M1-2.
Friidrett under Sommer-OL 2016 – 400 meter hekk kvinner

Heat

Kvalifiseringskrav: De tre første utøverne i hvert heat (Q) pluss de seks rakseste utøverne ellers (q) kvalifiserte seg til neste rund.

Semifinaler

Kvalifiseringskrav: De to raskeste i hvert heat (Q) pluss de to raskeste ellers (q) kvalifiserte seg til finalen.
Body Language (Kylie Minogue)

Albuminformasjon

Body Language er det tredje albumet til Minogue for plateselskapet Parlophone, og ble innspelt sommeren 2003 i Storbritannia, Irland og Spania. Minogue har jobbet med tidligere samarbeidspartnere på platen. Det klarte ikke å nå opp til suksessen til forgjengaren Fever, men ble likevel populær i flere land. Albumet ble etterfulgt av en spektakulær konsert med tittelen Money Can't Buy den 15. november 2003 i London. 
Minogue fremførte her syv nye sanger, sammen med noen av hennes eldre hits. I juli 2004 ble konserten gitt ut på DVD, som inneholdt en uredigert versjon av konserten og i tillegg til forestillinger av «Slow» og «Chocolate».
De australske og japanske versjonene av albumet inkluderte bonussporet «Slo Motion». Den nordamerikanske versjonen av albumet ble utgitt i 2004 og hadde med et forbedret spor med musikkvideoen til «Slow» og en framføring av «Can't Get You Out of My Head» fra konserten Money Can't Buy. Han inkluderte også to bonusspor, «Cruise Control» og «You Make Me Feel». I USA var noen versjoner av album pakket med seks postkort. Albumet nådde nummer førtito på Billboard 200-listene og har til nå solgt 171 000 eksemplarer.
Special Olympics

Historie

Special Olympics er verdens største idrettsbevegelse for mennesker med utviklingshemning, og tilrettelegger trening og konkurranser for 2,3 millioner utøvere i over 160 land. Utøvere på alle ferdighetsnivåer trener og konkurrerer i 30 sommer- og vinteridretter; lokalt, nasjonalt og internasjonalt. Special Olympics ble stiftet i 1968 av Eunice Kennedy Shriver, søster til John F. Kennedy. Kennedy-familien er fremdeles involvert i den daglige driften av Special Olympics. Jevnlig fysisk aktivitet er forbundet med flere helsegevinster, ikke minst for mennesker med utviklingshemning. Gjennom deltakelse i idrett og fysisk aktivitet bedres fysisk form og motoriske ferdigheter, samt at en gjennom mestringsopplevelser utvikler bedre selvtillit, tro på seg selv og tro på egne evner. Idrettsarenaen er dessuten en viktig sosial arena, hvor en lærer å spille på lag med andre, stole på andre, forholde seg til regler, finne ressurser i seg selv, fairplay m.m.
Den internasjonale olympiske komité anerkjenner Special Olympics som en av tre internasjonale idrettsorganisasjoner for mennesker med nedsatt funksjonsevne. De andre to organisasjonene er Den internasjonale paralympiske komité og Den internasjonale komiteen for døveidrett.
Special Olympics formål er å tilby barn, unge og voksne med utviklingshemning, muligheter for trening og konkurranse året rundt. Gjennom dette gis den enkelte mulighet til å utvikle bedre fysisk form, vise innsatsvilje, oppleve glede og inkluderende deltakelse i samspill med familie, venner, andre utøvere og lokalmiljø.
Special Olympics gir utøvere på alle ferdighetsnivåer mulighet til å være aktiv i idrett og fysisk aktivitet hele året, og aktiviteten tilrettelegges ut fra den enkeltes ønsker og forutsetninger. Konkurransene tilrettelegges slik at alle konkurrerer på et rettferdig og utfordrende nivå, hvor alle gis mulighet til å vinne. Ett unikt system for divisjonering brukes i alle konkurranser – divisjonering er et system hvor utøvere/lag deles i grupper hvor de konkurrerer mot utøvere/lag med tilnærmet likt ferdighetsnivå. Special Olympics har også egne familie, skole og helseprogram.
Eunice Kennedy Shriver hadde selv en utviklingshemmet søster, som ofte gis deler av æren for at organisasjonen ble stiftet.
De første Special Olympics-lekene ble arrangert i Chicago (USA) i 1968.

Special Olympics i Norge

Special Olympics Norge er registrert som en frivillig organisasjon med Paal Aamaas som styreleder og Geir Smeby som direktør.
Special Olympics Norge er etablert for å jobbe spesielt med utbredelse av idrett for mennesker med utviklingshemning, og er sammen med resten av norsk idrett ansvarlig for å legge til rette for idrett og fysisk aktivitet for mennesker med utviklingshemning. Familie, skole og helseprogrammene innehar stort fokus i Special Olympics Norge.